Bima Bungkus Jaman semana ing nagari Ngastina ana ratu kang asmane Prabu Pandhu Dewanata. Sang Prabu kagungan garwa kang aran Dewi Kunthi. Putrane sing angka loro lair wujud bungkus. Merga laire bungkus, Prabu Pandhu njaluk tulung marang para Kurawa, kepiye carane supaya bayi wujud bungkus mau bisa pecah. "Ngger, putraku para Kurawa... Aku njaluk tulung marang sliramu supaya bisa mecah bungkus jabang bayiku." "Inggih Sang Prabu." Para Kurawa kepingin mecah bungkus kuwi, yen wis pecah bayine arep dipateni. Nanging bayi bungkus mau ora bisa pecah suwene wolung taun. Nganti adhine lair kang dijenengi Janaka. Bareng Janaka wis ngancik dhiwasa, banjur Janaka sowan daleme eyang Begawan Abiyasa. "Kanjeng eyang, kados pundi nasibipun kangmas kula. Kula nyuwun tulung supados kangmas kula saged medal saking bungkus, Kanjeng eyang..." "Ngger, Janaka... mangertia yen kahanane kakangmu kuwi pancen wis dadi kodrating Dewa. Nanging sakwise lair saka bungkus, kakangmu bakal dadi bocah kang sekti mandraguna. Mbesuk yen gedhe bakal dadi satriya utama. Mula bayi kuwi selehke ing alas Mandulasala ngenteni pitulungan saka Dewa." Kahanan bayi bungkus mau ndadekake geger negari Ngastina, amarga ora ana sing bisa mecah bungkus bayi kuwi. Banjur Bathara Guru ngutus Gajah Sena mecah bungkus jabang bayi. "Gajah Sena, kowe dak-utus mecah bungkus jabang bayi kuwi." "Inggih, Rama." Gajah Sena banjur mecah bungkus mau. Nalika mecah bungkus, gadhinge gajah dicekel jabang bayi. Gajah Sena mati, nanging kabeh kadigdayan lan kasektene gajah rumasuk ing awake jabang bayi. Bayi mau dijenengi Bima lan gadhinge gajah dadi pusakaning bayi kang aran kuku Pancanaka. Bethara Guru banjur ngutus Dewi Umayi supaya maringi kawruh kautaman urip marang Bima. "Dewi Umayi, kowe dak-utus menehi wejangan marang Bima, yaiku tata caraning urip, tata caraning dadi satriya, karo menehi sandhangan, kalung lan gelang." "Sendika dhawuh, Pukulun." Sawijining dina, Bima lunga menyang alas ketemu Bethara Narada, banjur dheweke nyuwun pirsa marang Bethara Narada. "Aaa.. sejatine aku iki sapa?" "Kowe kuwi saktemene anake Pandhu karo Dewi Kunthi sing nomer loro kang lair awujud bungkus. Banjur sliramu ditulung dening gajah kang arane Sena. Mula kowe takjenengi Bratasena."